ਲਵ ਸਮਬਾਡੀ
ਲਵ ਸਮਬਾਡੀ (ਅੰਗਰੇਜ਼ੀ: Love Somebody) ਅਮਰੀਕੀ ਪੌਪ ਬੈਂਡ ਮਰੂਨ 5 ਵੱਲੋਂ ਰਿਕਾਰਡ ਕਰਵਾਇਆ ਗਿਆ ਇੱਕ ਗੀਤ ਹੈ। ਇਹ ਗੀਤ 14 ਮਈ 2013 ਨੂੰ ਰਿਲੀਜ਼ ਕੀਤਾ ਗਿਆ ਸੀ ਜੋ ਕਿ ਉਨ੍ਹਾਂ ਦੀ ਚੌਥੀ ਸਟੂਡੀਓ ਐਲਬਮ ਓਵਰਐਕਸਪੋਸਡ (2012) ਦਾ ਚੌਥਾ ਤੇ ਆਖਰੀ ਗਾਣਾ ਸੀ। ਇਹ ਗੀਤ ਐਡਮ ਲਵੀਨ, ਨਥਾਨੀਅਲ ਮੋਟ, ਰਾਇਨ ਟੈਡਰ, ਅਤੇ ਨੋਇਲ ਜ਼ੈਨਕਨੈਲਾ ਵੱਲੋਂ ਲਿਖਿਆ ਗਿਆ ਸੀ ਅਤੇ ਨਾਲ ਹੀ ਰਾਇਨ ਤੇ ਨੋਇਲ ਨੇ ਬਤੌਰ ਇਸਦੇ ਨਿਰਮਾਤਾ ਇਸਦਾ ਨਿਰਮਾਣ ਵੀ ਕੀਤਾ ਹੈ। ਇਹ ਇੱਕ ਡਾਂਸ ਪੌਪ ਗੀਤ ਹੈ ਜਿਸਦੇ ਬੋਲ ਪਿਆਰ ਅਤੇ ਭੌਤਿਕ ਖਿੱਚ ਦੀ ਬਰਾਬਰਤਾ ਨੂੰ ਦਰਸਾਉਂਦੇ ਹਨ ਅਤੇ ਇਹ ਗੀਤ ਡਾਂਸ ਦੇ ਮੰਚ 'ਤੇ ਮੁਕਤੀ ਦੀ ਤਰਜ਼ਮਾਨੀ ਵੀ ਕਰਦਾ ਹੈ। ਰਿਲੀਜ਼ ਹੋਣ ਉਪਰੰਤ ਇਹ ਗੀਤ ਛੇਤੀ ਹੀ ਲੋਕ ਮਨਾਂ 'ਤੇ ਛਾ ਗਿਆ ਅਤੇ ਸਫਲਤਾ ਦੇ ਝੰਡੇ ਗੱਡਦਾ ਹੋਇਆ ਬਿੱਲਬੋਰਡ ਹੌਟ 100 ਦੇ ਸਿਖਰਲੇ ਦਸਾਂ ਵਿੱਚ ਪਹੁੰਚਣ ਵਾਲਾ ਐਲਬਮ ਦਾ ਚੌਥਾ ਗੀਤ ਬਣਿਆ। ਆਪਣੀ ਸਫਲਤਾ ਦੇ ਬਾਵਜੂਦ ਇਸਨੂੰ ਮਿਸ਼ਰਿਤ ਆਲੋਚਨਾ ਦਾ ਸਾਹਮਣਾ ਕਰਨਾ ਪਿਆ। ਆਲੋਚਨਾਕਾਰਾਂ ਨੇ ਜਿੱਥੇ ਇਸਦੀ ਸੰਗੀਤਕ ਸੰਰਚਨਾ ਨੂੰ ਸਲਾਹਿਆ ਉੱਥੇ ਹੀ ਇਸਨੂੰ ਕੋਲਡਪਲੇਅ ਦੇ ਕੰਮ ਨਾਲ ਜੋੜ ਕੇ ਵੀ ਵੇਖਿਆ ਗਿਆ ਅਤੇ ਇਸਦੇ ਨਿਰਮਾਣ ਤੇ ਲਵੀਨ ਦੇ ਸੁਰਾਂ ਦੀ ਵੀ ਆਲੋਚਨਾ ਕੀਤੀ। ਐਲਬਮ ਦੇ ਰਿਲੀਜ਼ ਹੋਣ ਤੋਂ ਬਾਅਦ ਮਜ਼ਬੂਤ ਡਿਜੀਟਲ ਡਾਊਨਲੋਡਾਂ ਕਰਕੇ ਇਹ ਗੀਤ ਦੱਖਣੀ ਕੋਰੀਆ ਵਿੱਚ ਸਿੰਗਲਜ਼ ਚਾਰਟ ਵਿੱਚੋਂ ਨੌਵੇਂ ਸਥਾਨ 'ਤੇ ਪਹੁੰਚ ਗਿਆ।